TIGER โชว์กำไรไตรมาส 3 นิวไฮ! จ่อเซ็นรับงานใหม่อีก 5 โปรเจคดันผลงานโตต่อ
TIGER โชว์กำไรไตรมาส 3 นิวไฮ! สะสม Backlog กว่า 924 ลบ. จ่อเซ็นงานใหม่ 5 โปรเจค มูลค่า 1.2 พันลบ. เดินหน้าประมูลงานภาครัฐ-เอกชนเพิ่ม มั่นใจหนุนผลงานโตแกร่ง
TIGER โชว์กำไรไตรมาส 3 นิวไฮ! สะสม Backlog กว่า 924 ลบ. จ่อเซ็นงานใหม่ 5 โปรเจค มูลค่า 1.2 พันลบ. เดินหน้าประมูลงานภาครัฐ-เอกชนเพิ่ม มั่นใจหนุนผลงานโตแกร่ง
8 พ.ย. 2562

นายจตุรงค์ ศรีกุลเรืองโรจน์ ประธานเจ้าหน้าที่บริหาร บริษัท ไทย อิงเกอร์ โฮลดิ้ง จำกัด (มหาชน) หรือ TIGER เปิดเผยว่า ผลการดำเนินงานไตรมาส 3/62 สิ้นสุดวันที่ 30 กันยายน 2562 มีรายได้รวม 295 ล้านบาท เพิ่มขึ้น 88 ล้านบาท หรือ 43% เทียบช่วงเดียวกันของปีก่อนมีรายได้รวม 207 ล้านบาท กำไรสุทธิทำนิวไฮที่ระดับ 30 ล้านบาท เพิ่มขึ้น 2 ล้านบาท หรือ 5% เทียบช่วงเดียวกันของปีก่อนมีกำไรสุทธิ 28 ล้านบาท
ส่วนผลการดำเนินงานในงวด 9 เดือนแรกของปีนี้ สิ้นสุดวันที่ 30 กันยายน 2562 มีรายได้รวม รวม 657 ล้านบาท เพิ่มขึ้น 97 ล้านบาท หรือ 17% เทียบช่วงเดียวกันของปีก่อนมีรายได้รวม 560 ล้านบาท ในด้านกำไรสุทธิยังได้รับผลกระทบด้านลบจากการหดตัวของกำลังซื้อในธุรกิจอสังหาริมทรัพย์ในครึ่งปีแรก ทำให้มีกำไรสุทธิ 52 ล้านบาท ลดลง 8 ล้านบาท หรือ 13% เทียบช่วงเดียวกันของปีก่อนมีกำไรสุทธิ 60 ล้านบาท
สำหรับแนวโน้มผลการดำเนินงานในช่วงที่เหลือของปีนี้คาดว่าจะเติบโตอย่างแข็งแกร่ง โดยปัจจุบันมีงานในมือรอรับรู้รายได้กว่า 924 ล้านบาท จากการที่บริษัท ไทย อิงเกอร์ จำกัด (TEC) ซึ่งเป็นบริษัทแกนของบริษัทฯ  ได้รับงานก่อสร้างใหม่จำนวน 3 โครงการ ประกอบด้วย โครงการปรับปรุงระบบจำหน่ายเป็นเคเบิลใต้ดิน การไฟฟ้าส่วนภูมิภาค (กฟภ.) อำเภอหาดใหญ่ จังหวัดสงขลา มูลค่าโครงการ 287.59 ล้านบาท ระยะเวลาการดำเนินงาน 365 วัน
ส่วนโครงการที่ 2 เป็นโครงการ บริษัท ไทย อิงเกอร์ จำกัด ได้รับงานรับเหมาก่อสร้าง โครงการอาคารบ้านพักอาศัย มูลค่าโครงการ 85 ล้านบาท ระยะเวลาการดำเนินงาน 18 เดือน (เริ่มงานวันที่ 5 พฤศจิกายน 2562) และโครงการที่ 3 โครงการรับเหมาก่อสร้างงานระบบไฟฟ้า งานระบบเครื่องกล สุขาภิบาล ระบบปรับอากาศ สระว่ายน้ำ และสุขภัณฑ์ ของ โรงแรมวี วิลล่า อ่าวยนต์ จังหวัดภูเก็ต มูลค่า 84.2 ล้านบาท ระยะเวลาการดำเนินงาน 12 เดือน
ทั้งนี้หลังจากที่บริษัทฯเข้าจดทะเบียนในตลาดหลักทรัพย์ mai ทำให้มีศักยภาพในการเข้ารับงานใหม่ที่มีมูลค่ามากขึ้น จากฐานทุนที่เพิ่มขึ้น และทำให้ได้รับการยอมรับจากลูกค้าทั้งในส่วนของภาครัฐ และเอกชน โดยปัจจุบันอยู่ระหว่าง การเซ็นเข้ารับงานเพิ่มอีก 5 โครงการ มูลค่า 1,200 ล้านบาท อีกทั้งยังเตรียมยื่นประมูลงานใหม่ทั้งภาครัฐและเอกชน เพิ่มเติม ในช่วงที่เหลือของปีนี้ ทั้งในส่วนของงานรับเหมาก่อสร้างและอสังหาริมทรัพย์ ผลักดันให้ธุรกิจเติบโตอย่างแข็งแกร่งและยั่งยืน